**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**27. augusta 2019 so začiatkom o 15.00 h**

**Prítomní členovia Správnej rady:** Jozef Tuhovčák, Ladislav Mikuš, Alena Klepochová , Árpád Korpás, Peter Mestický

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

---------------------------------------------------------------------------------------------------------------------------------------------------

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Tuhovčák. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Správa o činnosti a hospodárení TASR za 1. polrok 2019**

**2. Rôzne**

**UZNESENIE č. 21/2019:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

**1. Správa o činnosti a hospodárení TASR za 1. polrok 2019**

**Úlohy, ktoré TASR** vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov **boli v I. polroku 2019 splnené.**

TASR v zmysle svojej hlavnej činnosti vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie TASR uchovávala a sprístupňovala.

**TASR bola vo svojom spravodajstve slobodná a nezávislá.** Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo objektívne, vyvážene a aktuálne reflektovalo dianie na Slovensku i v zahraničí.

TASR zaznamenala vo svojom multimediálnom spravodajstve **všetky podstatné udalosti zo Slovenska i zo zahraničia.**

**TASR vydala v hodnotenom období 136 033 multimediálnych správ.** V slovnom spravodajstve priniesla 71 836 správ, vydala 8 518 zvukov, 52 223 fotografií a 3 456 videospráv.

**TASR dosiahla za hodnotené obdobie plusové hospodárenie.**

Príjmy TASR dosiahli za I. polrok 2019 výšku 3 049 860 EUR, čo predstavuje 51,67 %-né plnenie rozpočtu. Výdavky boli vykázané vo výške 2 733 374 EUR, čo v percentuálnom vyjadrení predstavuje čerpanie rozpočtu vo výške 48,06 %. TASR I. polrok 2019 ukončila s prebytkom vo výške 316 486 EUR.

Súhrnné náklady dosiahli za I. polrok výšku 2 545 696 EUR. Celkové výnosy za hodnotené obdobie dosiahli čiastku 2 621 774 EUR. **TASR** **ukončila I. polrok so ziskom vo výške 76 078 EUR.**

**TASR je dominantnou agentúrou na slovenskom trhu**, jej odberateľmi sú všetky relevantné médiá. Žiaden z veľkých klientov neodstúpil od zmluvy s TASR, naopak, dochádza k rozširovaniu odoberaných produktov.

TASR nikdy nebola tak blízko verejnosti ako teraz. Okrem denného spravodajstva má rozsiahly projekt pre školy, pre mestá a obce, informácie pre národnostnú menšinu i zahraničie.

TASR pracuje s kvalitnými a overenými zdrojmi. Základným zdrojom správ zo zahraničia sú významné svetové agentúry. **Od januára 2019 začala TASR zmluvnú spoluprácu s treťou najväčšou svetovou agentúrou, francúzskou AFP.** Správy z tejto agentúry sú klientmi oceňované a preberané.

TASR zvýšila výdavky na zahraničné služobné cesty. V hodnotenom období boli píšuci redaktori i fotografi **TASR s predstaviteľmi štátu v Bielom dome aj Kremli. Nechýbali na služobných cestách v Izraeli, Českej republike, Poľsku, Maďarsku, Bielorusku a ďalších krajinách. Redakcie TASR zaznamenali nielen rokovania našich politikov, ale i športové výsledky lyžiarok vo Švédsku, Nórsku alebo Andorre.**

**K hlavným udalostiam hodnoteného obdobia v spravodajstve patrili voľby prezidenta SR a voľby do Európskeho parlamentu**. Obe udalosti pokrývala TASR na princípe rovností šancí a nezaujatosti. Každý kandidát dostal rovnaký priestor na predstavenie svojho programu. Doplnkom k textom a video boli televízne diskusné relácie s názvom Povolanie prezident, v ktorom sa prezentovali kandidáti na prezidentský úrad.

V centre diania bolo predsedníctvo Slovenska v OBSE, v športe domáci šampionát v hokeji.

**TASR sa významne venovala stému výročiu tragickej smrti Milana Rastislava Štefánika.** TASR pripravila celý rad aktuálnych i sumarizačných materiálov. Fotografie pamätníkov M. R. Štefánika, ktoré agentúra odfotografovala, našli svoje miesto na **výstave v Paríži a Ríme.**

Od apríla ponúka TASR nový cyklus o dobrovoľných hasičských zboroch na Slovensku. Intenzívnu pozornosť agentúra venovala **projektu Brexit**, kde priniesla informácie zo zahraničia i informácie z domácich zdrojov o pripravenosti Slovenska na tento proces. Ďalším projektom, ktorý odštartoval v závere prvého polroku je **projekt k 75. výročiu SNP. TASR uviedla cyklus unikátnych spomienok partizánov z archívnych materiálov, pripravuje výstavu o vypálených obciach s názvom Vstali z popola.**

**TASR prenikla so svojimi fotografiami na trh v Českej republike**, ale i v ďalších krajinách. Prostredníctvom zmluvy s veľkou medzinárodnou fotobankou Profimedia, dostávajú sa fotografie TASR k českým odberateľom.

V technickej oblasti **TASR virtualizovala svoje zastarené serverové vybavenie** čo významne uľahčí a zjednoduší prevádzku interných systémov. Proces obnovy redakčného systému Typlan pokračoval prípravou štúdie realizovateľnosti redakčného systému novej generácie. Štúdia stanoví presné parametre nového systému, štruktúru i cenové rozpätia pre verejné obstarávanie.

**TASR zabezpečila fotografovanie novej prezidentky Slovenskej republiky.** Fotograf TASR Pavel Neubauer fotografoval na oficiálny portrét všetkých slovenských prezidentov. Okrem vytvorenia fotografie je TASR aj distribútorom portrétu pre školy, úrady a rôzne inštitúcie.

**Od 27. februára 2019 začala svoje pôsobenie nová Správna rada TASR**, ktorá bola zvolená parlamentom. Jej členmi sa stali: Jozef Tuhovčák za oblasť práva, Árpád Korpás za oblasť žurnalistiky, Ladislav Mikuš za oblasť informačných technológií a Peter Mestický za oblasť ekonómie. Nahradili doterajších členov Vladimíra Masára, Petra Alakšu, Jána Sandta a Borisa Chovanca. Zamestnanci TASR si zvolili za novú členku SR TASR Alenu Klepochovú. Nahradila Richarda Kvasňovského.

Správna rada si na svojom úvodnom zasadnutí dňa 26. marca 2019 zvolila za svojho predseda Jozefa Tuhovčáka a za podpredsedu Ladislava Mikuša.

**Zmena nastala aj na poste vedúceho Domácej redakcie TASR. Richarda Kvasňovského nahradila Viera Kulichová, ktorá uspela v internom výberu na túto pozíciu.** Do funkcie bola menovaná generálnym riaditeľom TASR od 1. júna 2019.

Značka TASR je značkou kvalitných správ z dobrého zdroja, je to logo spoločnosti, ktorá sa teší dôvere klientov i verejnosti, nie je spájaná so škandálmi. TASR je inovatívny líder, ktorý koná s vedomím spoločenskej zodpovednosti.

Správna rada TASR vzala na vedomie Správu o činnosti a hospodárení TASR za 1. polrok 2019.

----------------------------------------------------------------------------------------------------------------------------------------------------

**2. Rôzne**

Generálny riaditeľ TASR V. Puchala v bode rôzne informoval o vývoji v spoločnosti Teraz Media, a.s.

Členovia SR TASR sa dohodli na termíne ďalšieho zasadnutia 24. septembra 2019 o 15:00.

Predseda SR TASR J. Tuhovčák v súlade s Rokovacím poriadkom SR TASR ukončil zasadnutie rady.

Bratislava, 27. augusta 2019

Zapísal:

Jozef Tuhovčák v.r.